Puhelinnumero

Puhelinnumero on sarja numeroita, joilla valitaan soitettavan puhelun kohdepuhelinliittymä puhelinverkossa. Puhelinliittymässä on yleensä puhelinkone liitettynä tai muu puhelinverkon päätelaite, kuten faksi, modeemi, puhelinvaihde, robottipuhelin tai puhelinvastaaja.

Paikallispuhelussa valitaan suoraan soitettavan puhelinliittymän puhelinnumero, esimerkiksi 7654321.

Kaukopuhelussa ja matkapuhelussa valitaan ensin suuntanumero ja sitten puhelinnumero, esimerkiksi pääkaupunkiseudulla (09) 87654321. Lankapuhelinliittymän suuntanumero kirjoitetaan sulkujen sisälle, koska se on tarvittaessa käytettävä osa numeroa, mutta matkapuhelinliittymän numerossa ilman sulkuja, koska suuntanumero on aina soitettaessa valittava. Haluttaessa voidaan valita ennen suuntanumeroa operaattoritunnus, jolla valitaan kaukopuheluoperaattori.

Ulkomaanpuhelussa valitaan ensin ulkomaantunnus, sitten maannumero, suuntanumero ilman alkunollaa ja puhelinnumero; esimerkiksi Lontoossa 00 44 20 87654321. Haluttaessa voidaan valita ulkomaantunnuksen tilalle operaattoritunnus, jolla valitaan ulkomaanpuheluoperaattori.

Katso myös
E.164
Puhelinluettelo

 Matkapuhelinnumerot Suomessa

Puhelintekniikka